Dan me se quisíj vi̱j güii caranꞌ Jesús chumanꞌ yoꞌ,
ga̱a ne̱ cavii soꞌ caꞌanj soꞌ estadó Galilea a.
Dan me se maꞌa̱n Jesús me síí cataj xnaꞌanj se vaa nij síí ma̱n chiháán ꞌo̱ síí aꞌmii natáj snana̱ Yaꞌanj me se ne aráj cochro̱j nij soꞌ rihaan soꞌ maꞌ.
Ga̱a caꞌnaꞌ Jesús estadó Galilea,
ga̱a ne̱ veꞌé uxrá caꞌmii nij síí ma̱n estadó yoꞌ ga̱ soꞌ cheꞌé suun sa̱ꞌ noco̱o quiꞌyaj soꞌ chaꞌanj canuû chumanꞌ Jerusalén a.
ꞌO̱ se maꞌa̱n nij soꞌ caꞌanj chaꞌanj yoꞌ a.
Dan me se caꞌanj uún Jesús chumanꞌ Caná chumanꞌ na̱j estadó Galilea a.
Chumanꞌ yoꞌ me chumanꞌ naquiꞌyaj soꞌ na vinó man na u̱u̱n ga̱a rque̱ a.
Ne̱ chumanꞌ Capernaum roꞌ,
yáán ꞌo̱ síí nica̱j suun rihaan rey a.
Ne̱ canó chiꞌii̱ man taꞌníí soꞌ ꞌo̱ snóꞌo cunii a.
Dan me se cuchiꞌ nana̱ rihaan síí nica̱j suun yoꞌ se vaa cavii Jesús estadó Judea caꞌnaꞌ Jesús estadó Galilea a.
Ga̱a ne̱ caꞌanj soꞌ cuchiꞌ soꞌ rihaan Jesús,
ne̱ cachíín niꞌya̱j uxrá soꞌ rihaan Jesús se vaa caꞌa̱nj Jesús quiꞌya̱j conoꞌó Jesús man taꞌníí soꞌ a.
ꞌO̱ se da̱j doj cavi̱ꞌ taꞌníí soꞌ,
taj soꞌ a.
Ga̱a ne̱ cataj Jesús rihaan soꞌ a:
―Sese se̱ quiꞌyáj da̱j a̱ suun sa̱ꞌ noco̱o queneꞌe̱n soj,
ne̱ daj chiha̱a̱ míj se̱ cuchumán rá soj ni̱ꞌyaj soj manj maꞌ ―taj Jesús rihaan soꞌ a.
Ga̱a ne̱ cataj síí nica̱j suun yoꞌ rihaan Jesús a:
―Da̱j doj cavi̱ꞌ taꞌníj,
na̱nj señor.
Qui̱ꞌyáá so̱ꞌ se ndoꞌo uxrá,
ne̱ caꞌa̱nj níꞌ do̱j rugua̱nj ―taj soꞌ,
cachíín niꞌya̱j soꞌ rihaan Jesús a.
Ne̱ cataj Jesús rihaan soꞌ a:
―Caꞌve̱e caꞌa̱nj so̱ꞌ á.
ꞌO̱ se a̱j nahuun sa̱ꞌ taꞌníí so̱ꞌ na̱nj ado̱nj ―taj Jesús rihaan soꞌ a.
Ga̱a ne̱ cuchumán rá snóꞌo yoꞌ nana̱ cataj xnaꞌanj Jesús rihaan soꞌ,
ne̱ cavii soꞌ caꞌanj soꞌ a.
Veé dan,
ne̱ tiha̱j va̱j nanꞌ soꞌ chrej,
ne̱ caꞌanj cara̱nꞌ nij se‑mo̱zó soꞌ man soꞌ,
ne̱ cataj xnaꞌanj nij mozó yoꞌ rihaan soꞌ se vaa a̱j nahuun sa̱ꞌ taꞌníí soꞌ na̱nj ado̱nj.
Veé dan,
ne̱ xnáꞌanj soꞌ man nij mozó yoꞌ a:
―Me orá me guun cheꞌe̱ taꞌníj nahuun sa̱ꞌ soꞌ ga̱ ―cataj soꞌ rihaan nij mozó yoꞌ a.
Ga̱a ne̱ cataj nij mozó yoꞌ rihaan soꞌ a:
―Quii agaꞌ ꞌo̱ me naꞌmaân cachiꞌ man xnii na̱nj á ―taj nij mozó yoꞌ rihaan soꞌ a.
Cheꞌé dan me xcaj snóꞌo yoꞌ cuentá se vaa ma̱an orá cataj xnaꞌanj Jesús rihaan soꞌ se vaa nahuun sa̱ꞌ taꞌníí soꞌ roꞌ,
ma̱an orá dan me nahuun sa̱ꞌ ya̱ taꞌníí soꞌ a.
Ga̱a ne̱ cuchumán rá nij tucua̱ soꞌ niꞌya̱j nij soꞌ man Jesús a.
Dan me se quisíj vi̱j suun sa̱ꞌ noco̱o quiꞌyaj Jesús tihaa̱n me síí me ya̱ soꞌ ga̱a cavii soꞌ estadó Judea caꞌanj soꞌ estadó Galilea a.